**Vyhodnotenie dotazníkov spokojnosti zamestnancov**

**Trnavskej univerzity v Trnave za rok 2014**

Milé kolegyne a kolegovia, ďakujeme za Vašu ochotu i trpezlivosť pri vypĺňaní otázok dotazníkového prieskumu. Vaše názory a vyjadrenia sú pre vedenie univerzity i fakúlt veľmi cenné a pomáhajú nám vytvoriť pracovné prostredie a pracovnú atmosféru, v ktorých sa nám bude príjemne pracovať. Širšej akademickej obci predkladáme stručné textové zhodnotenie dotazníkového prieskumu podľa jednotlivých oblastí, ako aj detailné grafické vyhodnotenie dotazníkov.

Zamestnancom bolo ponúknutých 58 otázok v štyroch oblastiach: komunikácia, informovanosť, riadenie, spokojnosť a motivácia, ku ktorým sa mohli vyjadriť vopred stanovenými škálovanými možnosťami. V závere dotazníka mali respondenti možnosť napísať vlastné pripomienky. Dotazníky vyplnilo 100 zamestnancov, z toho:

* rektorát - 23 (2 formou písomného dotazníka)
* FF - 12
* PdF - 23
* FZaSP - 16
* TF - 13
* PF – 15

Z odpovedí zamestnancov celej Trnavskej univerzity vyplynuli nasledujúce zistenia (v prípade hodnotenia spokojnosti zrátavame odpovede „áno“ aj „skôr áno“, resp. pri nespokojnosti odpovede „nie“ a „skôr nie“):

**Komunikácia**

* 57% zamestnancov uviedlo, že na danom pracovisku prebieha pravidelné hodnotenie činnosti za dané obdobie.
* Až 88% zamestnancov je spokojných s atmosférou na pracovisku.
* Viac ako 2/3 je spokojných so spoluprácou medzi oddeleniami na útvare.
* Mieru spokojnosti s úrovňou komunikácie nadriadený – podriadený uviedlo 82%.
* Približne 70% zamestnancov považuje atmosféru na TU i na fakultách za otvorenú a priateľskú, pričom až 94% je spokojných s atmosférou na vlastnom útvare.
* 9 z 10 zamestnancov je spokojných s tým, ako sú im komunikované úlohy.

**Informovanosť**

* Takmer všetkým zamestnancom je známe poslanie TU, v prípade poslania fakulty je to 92% zamestnancov.
* S možnosťou zapojenia sa do napĺňania poslania TU je spokojných 70%, v prípade napĺňania poslania fakulty je to o niečo viac, 74% zamestnancov.
* Tri štvrtiny zamestnancov má dostatok informácií o dianí na fakulte, na vlastnom útvare je to spokojnosť až viac ako 90%.
* Takmer všetci zamestnanci vedia, na koho majú obrátiť s konkrétnou požiadavkou o informácie, pričom najviac ich získavajú od nadriadených a z porád.

**Riadenie**

* 87% je spokojných s podporou od priameho nadriadeného, tri štvrtiny je spokojných so spätnou väzbou na základe vykonanej práce, ako aj s bežnou organizáciou práce na útvare.
* Takmer 90% je spokojných s kompetenciami, ktorými disponujú i s mierou zodpovednosti. Tri štvrtiny považuje akceptáciu realizácie vlastných návrhov za dostatočnú a podobne tak sú názoru, že je uplatňovaná rovnosť príležitostí.
* Slabšie je vnímaná podpora fakulty pri rozvoji osobnosti zamestnancov, keď úplne spokojných je iba štvrtina a skôr spokojných len pätina všetkých zamestnancov.
* Približne dve tretiny zamestnancov predpokladá mieru podpory mobilít a zahraničných ciest zamestnancov za dostatočnú, ale až viac ako tretina sa nevedela vyjadriť k podpore tvorby podmienok pre prijímanie zahraničných hostí.

**Spokojnosť a motivácia**

* Pri napĺňaní pracovných motívov zamestnanci najviac uvádzali spokojnosť s tým, že vykonávajú zaujímavú prácu a oceňovali dobrú atmosféry na pracovisku. Najmenej spokojní boli s finančných ohodnotením.
* V prípade pracovných podmienok bola najväčšia spokojnosť s pracovným časom (93%), prístupom k technológiám a sociálnym zariadením. Naopak, so stravovaním na TU je spokojných len 30% a skôr spokojných 31% zamestnancov.
* S prístupom k osobným problémom zamestnancov i s prístupom univerzity k modernizácii a zmenám sú spokojné približne tri štvrtiny zamestnancov.
* Takmer polovica zamestnancov si myslí, že na fakulte sa uplatňuje jednotný systémový prístup k odbornému rastu. Pätina nevedela na otázku odpovedať.
* Ako hlavný dôvod prípadnej zmeny zamestnania, 57% zamestnancov uviedlo lepšie finančné ohodnotenie. Každý desiaty uviedol ako motív význam nového postu či výhodnosť pre rodinu.
* Takmer dve tretiny by uvítali zavedenie schránky nápadov pre zamestnancov.
* Len 30% zamestnancov sa jednoznačne vyjadrilo, že by prijalo možnosť hodnotenia priamych nadriadených. 27% by túto možnosť skôr uvítalo, ale takmer štvrtina by o priame hodnotenie nadriadených nemala záujem.